**Împărăteasa cerului**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

„A dori să ai har fără a recurge la Maica Domnului

este ca şi cum ai vrea să zbori fără aripi.” Papa Pius al XII-lea

- Urcăm pe coasta dealului, Nicula

Ne-ntâmpină în prag de sărbătoare

Cu braţe verzi unite-n rugăciune

Şi-n ochi seninul florii de cicoare.

Împărăteasa cerului ne-aşteaptă

Să fim părtaşi Prohodului luminii,

Ea ţine-o cruce albă-n mâna dreaptă,

Sub tălpile ei sfinte cântă crinii.

Mijlocitoare între noi şi Fiul

Descuie poarta cerului, râvnită

De cei ce cu evlavie se-nchină

Fecioarei pururi îndumnezeită.

- E sărbătoare iarăși, spre Nicula

Trec credincioși cu lumânări aprinse,

Pelerinaj ce caută lumina,

Și colorate sunt cărări întinse

Până-n broboada cerului senină.

Pe jilțul împletit din nori, Fecioara

Ne mijloceşte orice rugăciune,

Din sufletul mărinimos comoara

Iubirii pentru oameni o revarsă,

Prin glasul ei și Fiul ne vorbește

Lăsând să curgă binecuvântarea

Când liniștea profundă înflorește.

Liliana Trif Ioan Grigoraș